Tautrecken

**Tautrecken** oder **Tautehn** is en ollen Mannschopssport, bi den twee Mannschoppen jemehr Knööv meten doot. Dorbi tütt an jeed Enn vun’t Tau een Mannschop. Wunnen hett, wokeen de gegnerische Mannschop över de Middellien trecken deit.

## Wettstriet

Tomeist geiht dat bi’t Tautrecken mehr üm den Spaaß. Man, Knööv, Utduer, Technik un mentale Kraft maakt dorut en richtigen Leistungssport, de natschonal as ok internatschonal vun uttraineerte Athleten bedreven warrt. Jeed Johr finnt internatschonale Wettstrieden statt, in de nich-geraden Johren warrt  Europameesterschoppen afhollen un in de geraden Johren Weltmeesterschoppen. Dorbi hebbt de Swiez ünner de Natschonen de Nees vör, tosamen mit de Nedderlannen, Irland, Spanien, Sweden un Düütschland.

In’n Wettkamp staht sik Mannschoppen mit acht Lüüd gegenöver. Dorbi warrt internatschonal na Gewichtsklassen indeelt: Bi de Froonslüüd gifft dat Klassen bit 480 kg, bit 520 kg un bit 560 kg, bi de Mannslüüd gifft dat Klassen bit 520 kg, bit 560 kg, bit 600 kg, bit 640 kg, bit 680 kg, bit 720 kg un över 720 kg.

En Wettkamp besteiht ut en Vör- un en Endrunn. In de Vörrunn mööt all Mannschoppen (in de Grupp) gegenenanner anpedden, wobi bi jeed Poor twee Töög utdragen warrt. De Winner kriggt för en wunnen Tog een Punkt. För de Endrunn warrt na de Punkten ut de Vörrunn de veer besten Mannschoppen bestimmt. De bestriedt denn dat Halffinale. Dorna gifft dat eerst Töög üm de Reeg bit Platz 5. Dorna peddt de Verleres ut de Halffinalen gegenenanner üm Platz 3 an un to’n Sluss is denn dat Finale, bi dat sik de Winners ut dat Halffinale gegenöverstaht. In de Endrunn mut dat bi jeed Poor en Winner un en Verlerer geven. Dat heet, dat hier een drüdden Tog maakt warrn mutt, wenn de Punkten na de beiden eersten Töög utgleken sünd.

De Schoh vun de Athleten dröfft keen Metallspitz hebben, man se dröfft en Metallplaat vun dree Millimeters bargen. De Sportlers hebbt keen Verlööf Handschen to drägen, aver se dröfft Horz op jemehr Hannen maken, üm beter griepen to künnen.

## Historie

Tautrecken is as Wettkamp ut antike Zeremonien un Kultvörgäng tostannen kamen. Henwiesen op den rituellen Oorsprung sünd in Burma, Indien, Borneo, Korea, op Hawaii, in’n Kongo, Niegseeland un Niegguinea funnen worrn. Dat Tautehn deen dormols as Teken för den Kamp twüschen Goot un Böös.

Later hett sik Tautrecken to en sportlichen Wettstriet entwickelt. En Wandmaleree vun’n Merera-ku in Sakkara (Ägypten) wiest dorop hen. In’t antike Grekenland (af ruchweg 500&nbsp;v.&nbsp;Chr.) is Tautehn vör allen as Training för annere Sportorden maakt worrn. In’t 12. Johrhunnert weern Wettstrieden in’t Tautrecken an’n Hoff vun’n chinees’schen Kaiser afhollen, in’t 13. un 14. Johrhunnert okin de Mongolei un in de Törkie.

In’t westliche Europa kann dat Tautrecken eerst af üm un bi 1000 nawiest warrn, neemlich in skandinavische un germaansche Heldensagen, de vun „dannige Spelen“ berichten doot. In’t 15. un 16. Johrhunnert keem dat Tautrecken na Frankriek un Grootbritannien. To’t Enn vun’t 19. Johrhunnert is de Sport organiseert bedreven worrn. Eerst geev dat enkelte Vereenen, later ok Verbännen. Dorbi weer Tautrecken toeerst as Disziplin vun de Lichtathletik ansehn.

Vun 1900 bit 1920 teel Tautehn to de olympschen Sportorden. Dorna weer dat aver ut dat Programm streken, vun wegen dat dat IOC de Tall vun de Deelnehmers lütter maken wull. As sik de Lichtathletikverbännen nich mehr üm dat Tautrecken scheren deen, hebbt sik unafhangige Vereenen un Landsverbännen billt. 1964 is de Weltverband TWIF (*Tug of War International Federation*) grünnt worrn. In dat glieke Johr geev dat ok de eersten Europameesterschoppen, wiel de eersten Weltmeesterschoppen 1975 utdragen worrn sünd. Siet 1981 nimmt de Weltverband för’t Tautrecken an’t Programm vun de World Games deel.

## Gefohren
Dat Tautrecken nich ahn Risiko is, hett sil 1995 wiest, as sik bi en Tautrecken mit 650 junge Paddlöpers in Westernohe (Rhienland-Palz) en traagschen Unfall todragen hett. Dorbi is al na 30 Sekunnen en Tau tweireten, dat för den Sport överhaupt nich dögen de. Twee Kinner sünd bi den Unfall ümkamen, 102 Deelnehmers weern tovn Deel swoor besehrt. Gegen de Veranstalters geev dat en Gerichtsverfohren. Dorbi is faststellt worrn, dat de Sorgfaltsplicht nich beacht worrn is, vun wegen dat sik de Veanstalters nich kunnig maakt harrn, wo veel Togkraft dat veel to dünne Kunststoffseel uthollen künn. Bito harrn se sik ok keen Gedanken to’n Afbreken vun de Veranstalten in’n Nootfall maakt. Dat dorbi ok een to Dood kamen künn, harrn se aver nich vörrutsehn künnt. Dorüm sünd de Verantwoortlichen blots wegen lichtfardig Liefbesehren veroordeelt worrn un nich wegen lichtfardig Dootmaken.

Al 1908 hett dat bi de Olympschen Spelen 1908 in London en traagschen Unfall geven, bi den twee US-Amerikaners doodbleven sünd.

Ok an’n 12. Mai 1984 hett dat bi den Versöök in’t Guinness-Book vun de Rekorden to kamen en döödlichen Unfall in’t Swiezer Lenzburg geven, as dat Seel tweireten is.

Dat Tau hett bi den Sport engrote Belasten uttohollen. Wenn to’n Bispeel op beide Sieten elk teihn Personen mit 80&nbsp;kg Liefgewicht teht un man de Kraft mit en Ruck-Fakter vun 2,5 multiplizeert, gifft dat en Togkraft vun ruchweg 20&nbsp;kN. De Rietfastigkeit vun’t Tau mutt bi en tweefacken Sekerheitsfakter in dissen Fall bi 40&nbsp;kN liggen.

Egent sünd Hemp- un Hemp-Kunststoff-Selen, de en lütte Dehnen opweist un ok in’n Fall vun’t Rieten nich elastisch na achtern slaht. En Seel ut Langhemp mit en Dörmeter vun 32&nbsp;mm, dat na DIN prüft is,  hett en Rietfastigkeit vun 70&nbsp;kN. Wenn de Deelnehmers dat Tau nich eenfach loslaten doot, kann een ok dat Risiko to Störten siet hollen warrn.

Bi’t Utöven vun’n Sport besteiht keen Liefkuntakt twüschen de gegnerischen Mannschoppen, so dat de Sport in’n ordigen Bedrief bannig fair is un wenig Unfallgefohr bargt.

## Olympiawinner

## Borns


## Weblenken

* Tug of War International Federation (int. Verband)
* Düütsch Rasenkraftsport- un Tautreckverband (natschonal Verband)
* SR/Olympic Sports